Vriendskap met Jesus | Netwerk24
Deur Stephan Joubert 27 November 2019 00:00
Vir Jesus is die hoogste vorm van vriendskap wanneer jy jou lewe aflê vir jou vriende – soos wat Hyself gedoen het. Dit is die hoogste vorm van lojaliteit en liefde wat daar is. In Johannes 15 sê Jesus dat Hy ons sy vriende noem omdat Hy alles wie Hy is en het met ons kom deel het. Eerstens het Jesus sy Vader se hart met ons kom deel.
Toe het Hy ook sy liefde vir ons kom illustreer deur sy lewe vir ons af te lê. Verder beloof Jesus ook dat niks of niemand ons uit die greep van genade sal ruk nie. En dat Hy sy oorvloed van liefde en vreugde gedurig met ons deel. So lyk die hemelse vriendskap met ons. Al wat Jesus van ons vra, is dat ons sy gebooie sal gehoorsaam.
En sy grootste gebod? Wel, dat ons God sal liefhê, en ander mense ook. So bewys ons van ons kant af dat ons Jesus se vriende is. Terloops, tel jy onder hierdie bevoorregtes?